Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2012/004 ES/Grupo Santana, Espanja) /* COM/2014/0116 final */





PERUSTELUT Vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[1] 12 artiklassa sallitaan se, että Euroopan globalisaatiorahastosta (EGR) voidaan ottaa vuosittain käyttöön enintään 150 miljoonaa euroa (vuoden 2011 hintoina) ylittämällä rahoituskehyksen asianomaisten otsakkeiden enimmäismäärät. Rahastosta sellaisille hakemuksille, jotka esitettiin 31. joulukuuta 2013 mennessä, myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2]. Espanja toimitti 16. toukokuuta 2012 hakemuksen EGF/2012/004 ES/Grupo Santana EGR:n rahoitustuen saamiseksi sen jälkeen, kun Grupo Santana[3] ja 15 sen toimittajaa ja jatkojalostajaa oli vähentänyt työntekijöitä Espanjassa. Tutkittuaan hakemuksen perusteellisesti komissio on tullut asetuksen (EY) N:o 1927/2006 10 artiklan mukaisesti siihen tulokseen, että asetuksessa säädetyt edellytykset rahoitustuen saamiseksi täyttyvät. HAKEMUKSEN TIIVISTELMÄ JA ANALYYSI Keskeiset tiedot: || EGR-viitenumero || EGF/2012/004 Jäsenvaltio || Espanja 2 artikla || c alakohta Ensisijainen yritys || Grupo Santana Toimittajat ja jatkojalostajat || 15 Viiteajanjakso || 15.11.2011–15.3.2012 Yksilöllisten palvelujen tarjoamisen aloittamispäivä || 1.8.2011 Hakemuksen päivämäärä || 16.5.2012 Työntekijävähennykset viiteajanjaksolla || 330 Työntekijävähennykset ennen viiteajanjaksoa ja sen jälkeen || 689 Tukikelpoiset työntekijävähennykset yhteensä || 1 019 Toimenpiteisiin osallistuvien vähennettyjen työntekijöiden määrä || 285 Yksilöllisten palvelujen kustannukset euroina || 3 729 815 EGR:n täytäntöönpanokustannukset[4] euroina || 199 000 EGR:n täytäntöönpanokustannukset prosentteina || 5,07 Kokonaisbudjetti euroina || 3 928 815 EGR:n tuki euroina (50 %) || 1 964 407 1. Hakemus esitettiin komissiolle 16. toukokuuta 2012, ja sitä täydennettiin lisätiedoin 28. marraskuuta 2013 asti. 2. Hakemus täyttää asetuksen (EY) N:o 1927/2006 2 artiklan c alakohdassa esitetyt EGR:n rahoitustuen myöntämisen edellytykset, ja se tehtiin saman asetuksen 5 artiklassa säädetyssä kymmenen viikon määräajassa. Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys 3. Osoittaakseen yhteyden työntekijöiden vähentämisten ja globalisaatiosta johtuvien maailmankaupan huomattavien rakenteellisten muutosten välillä Espanja toteaa, että autoteollisuuden kasvu on EU:ssa huomattavasti jäljessä tärkeimmistä sen kilpailijoista, joten EU:n markkinaosuus tällä alalla on pienentynyt. Autojen tuotanto kasvoi maailmanlaajuisesti 22,4 prosenttia vuonna 2010, kun se oli vuonna 2009 vähentynyt 9,6 prosenttia[5]. Kiinassa tuotettiin 13,9 miljoonaa yksikköä. Sen tuotanto kasvoi vuonna 2010 nelinkertaisesti Eurooppaan verrattuna (33,8 % ja 8,3 %). Japani, joka on maailman kolmanneksi suurin tuottaja, valmisti 21,1 prosenttia enemmän autoja kuin vuonna 2009, ja seuraavina olivat Etelä-Korea (+ 22,4 %), Brasilia (+ 9,8 %), Intia (+ 29,4 %) ja Yhdysvallat (+ 24,4 %). 4. Hakija viittaa myös moottoriajoneuvojen tuotantotilastoihin[6] osoittaakseen, että EU:n markkinaosuus on pienentynyt. Vuonna 2001 EU-27:n markkinaosuus moottoriajoneuvojen maailmanlaajuisesta tuotannosta oli vielä 33,7 prosenttia. Se laski 28,4 prosenttiin vuonna 2004 ja edelleen 26,3 prosenttiin vuonna 2010. Vuosina 2004–2010 henkilöautojen tuotannon absoluuttinen määrä kasvoi EU-27:ssä 6,7 prosenttia, kun taas maailmanlaajuinen kasvu oli 32,2 prosenttia. Komissio on todennut tämän EU:n markkinaosuuden laskun arvioidessaan aiempia kauppaan liittyvään globalisaatioon perustuvia EGR:lle esitettyjä autoihin liittyviä hakemuksia[7]. Euroopan markkinoiden pienentyvä osuus henkilöautojen maailmanmarkkinoista käy ilmi myös 6. kesäkuuta 2012 julkaistusta Cars 21 -loppuraportista[8]. 5. Tämän maailmanlaajuisen markkinaosuuksien uudelleenjaon taustalla ovat lähinnä maantieteelliset kulutusmallit, varsinkin nopeasti kasvavat Aasian markkinat, joista EU:n tuottajat eivät pysty yhtä hyvin hyötymään, sillä ne eivät perinteisesti ole olleet siellä yhtä hyvissä asemissa kuin muualla. 6. Eniten EGR-tukihakemuksia on tähän mennessä jätetty juuri autoteollisuuden osalta: yhteensä 16 hakemusta, joista seitsemän perustui kauppaan liittyvään globalisaatioon ja muut yhdeksän kriisiin[9]. 7. Komission yksiköiden kantana on, että Grupo Santanan ja sen toimittajien työntekijävähennykset voidaan yhdistää, siten kuin asetuksen (EY) N:o 1927/2006 2 artiklassa edellytetään, maailmankaupan huomattaviin rakenteellisiin muutoksiin ja erityisesti EU:n pienentyneeseen osuuteen maailmanlaajuisesta moottoriajoneuvojen tuotannosta. Työntekijävähennysten määrän ja 2 artiklan c alakohdan mukaisten kriteerien täyttymisen osoittaminen 8. Espanjan hakemus perustuu asetuksen (EY) N:o 1927/2006 2 artiklan c alakohdan toimintakriteeriin. Hakijat voivat kyseisen säännöksen nojalla poiketa 2 artiklan a ja b alakohdan vaatimuksista pienillä työmarkkinoilla tai poikkeuksellisissa olosuhteissa, jos vähentämisillä on vakava vaikutus työllisyyteen ja paikalliseen talouteen. Hakijan on tässä tapauksessa täsmennettävä, mitä pääasiallisista tukikelpoisuusvaatimuksista sen hakemus ei täytä eli mistä vaatimuksesta se hakee poikkeusta. Espanjan viranomaiset ovat ilmoittaneet, että sen hakemuksessa poiketaan 2 artiklan a alakohdasta, jonka mukaan tavanomainen kynnysmäärä on vähintään 500 vähennettyä työntekijää neljän kuukauden aikana. 9. Hakemuksesta ilmenee, että Grupo Santanan ja 15 toimittajan palveluksesta vähennettiin 330 työntekijää neljän kuukauden viiteajanjakson aikana 15. marraskuuta 2011 – 15. maaliskuuta 2012. Lisäksi osana samaa joukkoirtisanomista vähennettiin 689 työntekijää viiteajanjakson ulkopuolella. Kaikki nämä työntekijävähennykset on laskettu asetuksen (EY) N:o 1927/2006 2 artiklan toisen kohdan ensimmäisen luetelmakohdan mukaisesti. 10. Kaikki tämän hakemuksen kohteena olevat yritykset sijaitsevat Linaresin kaupungissa Jaénin NUTS III -alueella (ES 616). Työntekijävähennysten pidempi ketju kuvataan hakemuksessa seuraavasti: 670 työntekijää vähennettiin ajanjaksolla 31. maaliskuuta 2011 – 14. marraskuuta 2011, ja 330 työntekijää neljän kuukauden pituisen viiteajanjakson aikana 15. marraskuuta 2011 – 15. maaliskuuta 2012. Lisäksi 19 työntekijää vähennettiin viiteajanjakson päätyttyä. Työntekijävähennyksiä tehtiin siis yhteensä 1 019 yhdentoista ja puolen kuukauden aikana (eli noin 90 irtisanomista kuukaudessa). Työntekijävähennykset toteutettiin asteittain tavoitteena vähentää kyseiseen alueeseen kohdistuvaa vaikutusta. Tämän vuoksi ei ollut mahdollista päästä asetuksessa (EY) N:o 1927/2006 edellytettyyn vähintään 500 työntekijän vähentämiseen neljän kuukauden ajanjakson aikana. 11. Espanjan viranomaisten mukaan Jaénin tilanne on erittäin huono. Jaénin alueen bruttokansantuote (BKT) asukasta kohden on 69,8 prosenttia EU:n keskiarvosta. Työllisyysaste 16–64-vuotiaiden keskuudessa laski Jaénissa 56,1 prosentista vuonna 2007 48,8 prosenttiin vuonna 2011, jolloin työllisten määrä laski 235 767:stä 209 047:ään. Samana aikana työttömyysaste kasvoi 13 prosentista 27,9 prosenttiin (21,13 prosentista 48,6 prosenttiin alle 25-vuotiaiden kohdalla) ja työttömien työntekijöiden absoluuttinen määrä kasvoi 35 567:stä 81 153:een. 12. Espanjan mukaan Grupo Santanan työntekijävähennyksillä on merkittävä vaikutus Jaénin NUTS III -alueeseen ja erityisesti Linaresiin, jossa Grupo Santana sijaitsee, koska markkinat eivät tarjoa riittävästi työllistymismahdollisuuksia työntekijöille. Saatavilla olevien työpaikkojen määrä laski vuonna 2011 vuoteen 2008 verrattuna 29,1 prosenttia teollisuudessa, 45,3 rakennustoiminnassa ja 5,1 palvelualoilla. 13. Hakija viittaa myös siihen, että työttömyys Andalusiassa (NUTS II -taso) on maan ja EU:n keskiarvoa suurempi (vastaavat luvut ovat 33,9 %, 24,63 % ja 11,2 %). Andalusia on lähentymistavoitteen perusteella tukikelpoinen alue, jonka BKT on 76,6 prosenttia EU:n keskiarvosta. 14. Andalusiaan ovat vaikuttaneet myös muut työntekijöiden joukkovähennykset, joista komissiolle on toimitettu EGR-tukihakemukset: 1 589 työntekijävähennystä neljän kuukauden aikana myöskin autoteollisuuden alalla (EGF/2008/002 ES Delphi, jonka budjettivallan käyttäjä hyväksyi vuonna 2008, päätös 2008/818/EY (EUVL L 285, 29.10.2008, s. 13)). 15. Komission yksiköt katsovat, että kyseiset 330 työntekijävähennystä sekä samasta syystä neljän kuukauden viiteajanjaksoa ennen ja sen jälkeen toteutetut 689 työntekijävähennystä, joilla on vakava vaikutus työllisyyteen ja talouteen paikallistasolla ja NUTS III -tasolla, sekä kyseisen alueen erityisen heikko taloustilanne yhdessä täyttävät asetuksen (EY) N:o 1927/2006 2 artiklan c alakohdan edellytykset. Tapaus on poikkeuksellinen sen vuoksi, että nämä tekijät yhdessä saattavat työntekijät ja alueen epätavanomaiseen ja vaikeaan tilanteeseen. Selvitys työntekijävähennysten ennakoimattomasta luonteesta. 16. Espanjan viranomaiset väittävät, että vaikka Santanalla oli ongelmia talous- ja rahoituskriisistä johtuneen myynnin vähentymisen seurauksena, sen konkurssia ja sulkemista ei voitu ennakoida. 17. Santanan liiketoimintamallina oli ajoneuvojen valmistus omalla tuotenimellä, kuten maastoauto ”Anibal Santana”, jota myytiin useiden Euroopan maiden – kuten Ranskan ja Tšekin – armeijoille, sekä ajoneuvojen valmistus ja kokoaminen muille valmistajille, kuten italialaiselle Iveco-konsernille tai japanilaiselle Suzukille. 18. Santanan tärkeimmät asiakkaat tekivät strategisia päätöksiä, jotka johtivat käynnissä olevien sopimusten peruuttamiseen tai uusimatta jättämiseen, koska ne asettivat etusijalle tuotannon lähellä uusia kehittyviä markkinoita ja erityisesti Intiaa ja Kiinaa. 19. Santanan omien tuotteiden kysynnän vähentymistä yhdistettynä sen tärkeimpien asiakkaiden strategisten suunnitelmien muutoksiin ei ollut helppoa ennustaa. Työntekijöitä vähentävät yritykset ja tuen kohteena olevat työntekijät 20. Hakemus koskee Grupo Santanan muodostavien kolmen yrityksen ja 15 toimittajan toteuttamia 1 019:ää työntekijävähennystä. Yritykset ja työntekijävähennysten lukumäärä Grupo Santana || 392 || Fundiciones Mecacontrol SL || 4 Alstom || 2 || Iturri Santana SA || 3 Capgemini || 77 || Pintados Garley || 5 Casarubio Elevadores SL || 85 || Prosegur Cia de seguridad || 4 Cofely España || 44 || Servicios Logísticos Integrados || 67 Dictesa Jaén SL || 54 || Técnicas de tiempos y métodos || 3 Faescom 92 || 97 || Urbina SL || 1 FASUR || 151 || Windar logistic || 30 Yritysten kokonaismäärä: 16 || Työntekijävähennysten kokonaismäärä: 1 019 || 21. Toimenpiteisiin osallistuvat työntekijät voidaan jaotella seuraavasti: Ryhmä || Lukumäärä || Prosenttiosuus Miehiä || 234 || 82,10 Naisia || 51 || 17,90 EU:n kansalaisia || 285 || 100,00 Muun kuin EU-valtion kansalaisia || 0 || 0 15–24-vuotiaita || 4 || 1,14 25–54-vuotiaita || 265 || 92,99 55–64-vuotiaita || 16 || 5,61 Yli 64-vuotiaita || 0 || 0 22. Espanjan viranomaiset väittävät, että vaikka työntekijöiden jakautumisesta ammattiryhmiin yritettiin kerätä tietoja, näitä tietoja ei ole enää saatavilla, koska useimmat yritykset ovat jo saaneet selvitysmenettelyn päätökseen eikä niitä ole enää olemassa. 23. Espanja on vahvistanut asetuksen (EY) N:o 1927/2006 7 artiklan mukaisesti, että miesten ja naisten välisen tasa-arvon sekä syrjimättömyyden politiikkaa on sovellettu ja sovelletaan jatkossa EGR:n toteuttamisen eri vaiheissa ja etenkin haettaessa siitä tukea. Asianomaisen alueen ja sen viranomaisten ja sidosryhmien kuvaus 24. Kaikki tämän hakemuksen kohteena olevat yritykset sijaitsevat Linaresissa Jaénin NUTS III -alueen toiseksi suurimmassa kaupungissa. Sen asukasmäärä on 61 116 viimeisimmän väestönlaskennan (2011) mukaan. 25. Linaresista tuli 1800-luvun puolivälissä merkittävä kaivostoiminnan keskus, ja se oli noista ajoista 1900-luvun lopulle asti vahvasti mukana kaivostoiminnassa ja lyijyn sulattamisessa sekä ruudin valmistuksessa; dynamiitti ja köysi olivat paikallisen talouden tukipilareita. Kun viimeinen kaivos suljettiin vuonna 1991, paikallinen talous tukeutui Grupo Santanaan ja vähäisemmässä määrin Azucareras Reunidas -yritykseen[10]. Viime vuosina Linaresissa on avattu tuuliturbiinien osia valmistava tehdas ja junien/raitiovaunujen valmistajan CAF:n kokoonpanotehdas. Grupo Santana oli kuitenkin sulkemiseensa saakka Linaresin tärkein työllistäjä. 26. Tärkeimmät sidosryhmät ovat Junta de Andalucía (Andalusian autonomisen alueen hallitus) ja erityisesti alueen talous-, innovaatio- ja tiedeministeriö sekä ammattiliitot MCA-UGT Andalucía ja Federación de la industria de CCOO-Andalucía. Työntekijävähennysten odotettu vaikutus paikalliseen, alueelliseen tai koko maan työllisyyteen 27. Linaresin rekisteröity työttömyys oli vuoden 2011 lopulla kasvanut 270 prosenttia vuoteen 2007 verrattuna, ja vaikka Linaresin 16–64-vuotias väestö on vain 9,4 prosenttia koko Jaénin NUTS III -alueen väestöstä, Linaresin työttömien osuus koko Jaénin työttömyydestä on 15,7 prosenttia. Lisäksi puolet työnhakijoista on pitkäaikaistyöttömiä (>12 kuukautta). Santana Groupin sulkemisella ja siitä johtuvilla suorilla ja epäsuorilla irtisanomisilla on merkittäviä vaikutuksia paikalliseen ja alueelliseen työllisyyteen, ja niistä aiheutuu epätavallinen ja vaikea tilanne kyseisille työntekijöille ja kyseiselle alueelle. 28. Linaresin kaupungin taloudellinen tilanne on heikko, ja Grupo Santanan ja 15 sen toimittajan, joista kaikki toimivat entisessä Santanan yrityspuistossa (nykyisin nimetty uudelleen Linaresin yrityspuistoksi), työntekijävähennykset vaikuttavat kunnan verotuloihin. Työnantajana kaupungin on todennäköisesti lomautettava joitakin sen omia työntekijöitä, eikä se pysty auttamaan vähennettyjä Grupo Santanan työntekijöitä tarjoamalla yhdellekään heistä työpaikkaa. 29. Yhteenvetona voidaan todeta, että näissä olosuhteissa kyseisillä työntekijävähennyksillä voidaan katsoa olevan huomattavan kielteinen vaikutus paikallisiin ja alueen työmarkkinoihin. Rahoitettavaksi tuleva koordinoitu yksilöllisten palvelujen paketti ja sen arvioitujen kustannusten erittely sekä toimien täydentävyys rakennerahastoista rahoitettavien toimien kanssa 30. Kun otetaan huomioon kyseisen alueen (Linares) työmarkkinoiden erityisen epävakaa tilanne, alueen viranomaiset päättivät yhdessä tärkeimpien sidosryhmien kanssa täydentää työvoimatoimistojen tarjoamia tavanomaisia toimenpiteitä tapauskohtaisella toimenpidepaketilla, jolla on tarkoitus keskittyä niin työtarjousten puutteeseen kuin työntekijöiden puutteelliseen ammattitaitoon (heidän muu kuin autoteollisuuteen liittyvä osaamisensa). Toimenpidepaketti ”Plan Linares Futuro”[11] pääpiirteissään Ensimmäisen ongelman käsittelemiseksi (työtarjousten puuttuminen) on suunniteltu kaksi toimenpidettä: 1) Entisen Santana-yrityspuiston kunnostaminen[12] (sähkö-, puheensiirto- ja tietoverkkojen uudenaikaistaminen, tehtaan muodostaneiden noin parinkymmenen yksikön kunnostaminen, puistoon johtaneen rautatieyhteyden parantaminen jne.), jotta se voi ottaa vastaan suurta lisäarvoa tuottavia yrityksiä. Entisen Santana-yrityspuiston kunnostuskustannuksiksi arvioidaan 6,2 miljoonaa euroa. Tätä toimenpidettä on toteutettu tammikuulta 2011 lähtien, ja sen odotetaan päättyvän toukokuussa 2014. 2) Sellaisen toimiston perustaminen, joka toisaalta markkinoisi yrityspuistoa suurta lisäarvoa tuottavien yritysten parissa, jotta ne saataisiin sijoittautumaan puistoon, ja toisaalta tarjoaisi aktiivista työnhakuneuvontaa ja auttaisi sovittamaan työvoiman tarjontaa ja kysyntää yhteen Santanan entisten työntekijöiden tueksi markkinoimalla näitä työntekijöitä puistoon sijoittautuville uusille yrityksille. Toimiston kokonaiskustannuksiksi arvioidaan 525 000 euroa (150 000 euroa vuodessa 1. heinäkuuta 2011 ja 31. joulukuuta 2014 välisenä aikana). EGR:n yhteisrahoitusta ei ole pyydetty näille kahdelle toimenpiteelle. Työntekijöiden puutteellisen ammattitaidon kohentamiseksi heille järjestetään ammatillista työpaikkakoulutusta. Toimenpiteen tavoitteena on tarjota työntekijöille ammatillisia valmiuksia, jotka joko vastaavat yrityspuistoon asettautuvien yritysten havaittuun tarpeeseen tai joille on kysyntää, esimerkkeinä pk-yritysten hallinto, ammatillista toimilupaa edellyttävät työtehtävät kuten elintarviketyö, henkilöliikenteen ammattitaitotodistus[13], yksityiset vartiointipalvelut jne. Tämän koulutustoimen erityispiirteenä on se, että oppilaitoksessa annettavaa koulutusta täydennetään työpaikalla annettavalla koulutuksella, samoin kuin koulutuksen kesto (noin 840 tuntia). Osallistujat voivat työpaikkakoulutuksen ansiosta saada tilaisuuden hankkia kokemusta kouluttautumalla työpaikalla ja saada samalla ’koulutuspalkkaa’, joka on 150 prosenttia Espanjan vähimmäispalkasta, sekä koulutuksen keston mukaan suhteutetun osan 13. ja 14. kuukauden palkasta[14]. Tämän koulutuspalkan kokonaiskustannuksiin sisältyvät myös sosiaalimaksut, ja kokonaiskustannuksiksi arvioidaan 1 483 euroa kuukaudessa työntekijää kohden. 31. EGR:n täytäntöönpanosta aiheutuvat kustannukset, jotka on sisällytetty hakemukseen asetuksen (EY) N:o 1927/2006 3 artiklan mukaisesti, kattavat valmistelu-, hallinnointi-, valvonta-, tiedotus- ja mainontatoimia. 32. Espanjan viranomaisten esittämät yksilölliset palvelut ovat aktiivisia työmarkkinatoimenpiteitä, jotka kuuluvat asetuksen (EY) N:o 1927/2006 3 artiklassa määriteltyihin tukikelpoisiin toimiin. Espanjan viranomaiset arvioivat kokonaiskustannuksiksi 3 928 815 euroa, joista yksilöllisten palvelujen kustannukset ovat 3 729 815 euroa, ja EGR:n täytäntöönpanokustannuksiksi 199 000 euroa (5,07 prosenttia kokonaismäärästä). EGR:ltä haettu rahoitusosuus on yhteensä 1 964 407 euroa (50 prosenttia kokonaiskustannuksista). Toimet || Kohteena olevien työntekijöiden arvioitu lukumäärä || Arvioidut kustannukset kohteena olevaa työntekijää kohti (euroina) (*) || Kustannukset yhteensä (EGR ja kansallinen yhteisrahoitus) (euroa) (**) Yksilölliset palvelut (asetuksen (EY) N:o 1927/2006 3 artiklan ensimmäinen kohta) Ammatillisen työpaikkakoulutus (Cursos de formación) || 285 || 4 191 || 1 194 295 Koulutuspalkat (Contratación beneficiarios) || 285 || 8 897 || 2 535 520 Yksilöllisten palvelujen kustannukset yhteensä || || 3 729 815 EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) Valmistelutoimet || || 60 000 Hallinnointi || || 104 000 Tiedotus ja mainonta || || 15 000 Valvontatoimet || || 20 000 EGR:n täytäntöönpanokustannukset yhteensä || || 199 000 Arvioidut kokonaiskustannukset || || 3 928 815 EGR:n rahoitusosuus (50 % kokonaiskustannuksista) || || 1 964 407 (*) Desimaalien välttämiseksi työntekijää kohden arvioidut kustannukset on pyöristetty. Pyöristämisellä ei kuitenkaan ole vaikutusta kunkin toimenpiteen kokonaiskustannuksiin, jotka ovat edelleen samat kuin Espanjan esittämässä hakemuksessa. (**) Kokonaiskustannukset eivät täsmää pyöristämisen vuoksi. 33. Espanja vahvistaa, että edellä kuvatut toimenpiteet ovat täydentäviä rakennerahastoista rahoitettavien toimien kanssa ja että kaikki päällekkäisrahoitus estetään. Espanja ottaa käyttöön tarvittavat valvontamenettelyt päällekkäisen rahoituksen riskin poistamiseksi ja varmistaa EGR:stä rahoitettavien toimien selkeän kirjausketjun. 34. EGR:n ja Euroopan sosiaalirahaston (ESR) keskinäinen täydentävyys näkyy erityisesti mahdollisuutena käsitellä työntekijävähennyksiä kahdesta ajallisesta näkökulmasta: EGR antaa nopeaa, kertaluonteista ja yksilöllistä määräaikaistukea työntekijöille, jotka on vähennetty globalisaation vuoksi, kun taas ESR edistää pitkän aikavälin strategisia tavoitteita, eikä resursseja yleensä voida kohdentaa uudelleen globalisaatiosta johtuvien joukkoirtisanomisten aiheuttaman kriisin käsittelemiseksi. Santanan entisten työntekijöiden tukemiseksi tarkoitetut koulutustoimet on suunniteltu Linaresin yrityspuistoon asettautuvien yritysten tarpeisiin siten, että otetaan huomioon työntekijöiden ammatillinen profiili. Nämä tapauskohtaiset kurssit eivät ole osa koulutusta, jota annetaan Andalusiaa koskevien ESR:n toimenpideohjelmien (2007–2013) tai sopeutumiskyvyn ja työllisyyden edistämistä koskevan ohjelman (2007–2013) puitteissa. Jos työntekijän olisi erityistarpeidensa kannalta kuitenkin parempi osallistua johonkin ESR:n yhteisrahoittamista koulutustoimista, hänelle järjestetään sopivaa ESR:n koulutusta. 35. ESR:n ja EGR:n toimien välisiltä mahdollisilta päällekkäisyyksiltä vältytään seuraamalla samoihin tarkoituksiin suunniteltuja ESR:n ja EGR:n toimia sekä kyseisiä työntekijöitä jatkuvasti. Päivämäärät, jolloin yksilöllisten palvelujen tarjoaminen vähennetyille työntekijöille aloitettiin tai on tarkoitus aloittaa 36. Espanja aloitti EGR:n yhteisrahoitusta varten ehdotettuun koordinoituun pakettiin sisältyvien yksilöllisten palvelujen tarjoamisen asianomaisille työntekijöille 1. elokuuta 2011. Tästä päivämäärästä alkaa näin ollen tukikelpoisuusaika, joka koskee kaikkea EGR:stä mahdollisesti myönnettävää apua. Menettelyt työmarkkinaosapuolten kuulemiseksi 37. Andalusian autonomisen alueen hallitus kuuli ammattiliittoja MCA-UGT Andalucía ja Federación de la industria de CCOO-Andalucía koko toimenpidepaketista ennen Grupo Santanan sulkemista käytyjen neuvottelujen aikana ja myöhemmin hakuprosessin aikana. Kyseiset ammattiliitot seuraavat lisäksi EGR:n toimenpiteiden täytäntöönpanoa. 38. Espanjan viranomaiset vahvistivat, että kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. Tiedot toimista, jotka ovat pakollisia kansallisen lainsäädännön tai työehtosopimusten nojalla 39. Asetuksen (EY) N:o 1927/2006 6 artiklassa säädettyjen perusteiden täyttymisen osalta Espanjan viranomaisten hakemuksessa · vahvistettiin, ettei EGR:stä saatavalla rahoitustuella korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla; · osoitettiin, että suunnitelluilla toimilla tuetaan yksittäisiä työntekijöitä eikä niitä käytetä yritysten tai toimialojen rakenneuudistukseen; · vahvistettiin, ettei edellä tarkoitetuille tukikelpoisille toimille saada avustusta muista EU:n rahoitusvälineistä. Hallinnointi- ja valvontajärjestelmät 40. Espanja on ilmoittanut komissiolle, että rahoitustuen hallinnoinnista ja valvonnasta vastaavat samat elimet, joille kuuluu myös ESR:n hallinnointi ja valvonta. Servicio andaluz de Empleo toimii hallintoviranomaisen välittävänä elimenä. Rahoitus 41. Espanjan hakemuksen perusteella ehdotetaan, että EGR:stä myönnetään yksilöllisten palvelujen koordinoidulle paketille (mukaan luettuna EGR:n täytäntöönpanosta aiheutuvat kustannukset) 1 964 407 euroa, joka vastaa 50:tä prosenttia kokonaiskustannuksista. Komission ehdotus rahastosta maksettavasta osuudesta perustuu Espanjan toimittamiin tietoihin. 42. Ottaen huomioon EGR:stä myönnettävän rahoitustuen enimmäismäärän neuvoston asetuksen (EU, Euratom) N:o 1311/2013 12 artiklan mukaisesti samoin kuin määrärahojen uudelleenkohdennusten osalta käytettävissä olevan liikkumavaran komissio ehdottaa, että EGR:n varoja otetaan käyttöön koko edellä mainittu määrä. 43. Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[15] 13 kohdan mukaisesti yhdessä ehdotetun päätöksen EGR:n varojen käyttöönotosta. 44. Komissio esittää erikseen siirtopyynnön asiaa koskevien maksusitoumusmäärärahojen kirjaamiseksi vuoden 2014 talousarvioon 2. joulukuuta 2013 tehdyn toimielinten sopimuksen 13 kohdan mukaisesti. Maksumäärärahojen lähteet 45. Käsillä olevan hakemuksen kohteena olevat 1 964 407 euroa katetaan vuoden 2014 EGR-budjettikohdan määrärahoista. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2012/004 ES/Grupo Santana, Espanja) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[16] ja erityisesti sen 12 artiklan 3 kohdan, ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[17] ja erityisesti sen 13 kohdan, ottavat huomioon Euroopan komission ehdotuksen[18] sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työmarkkinoille uudelleen integroitumisessa. (2) EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) N:o 1311/2013[19] 12 artiklassa säädetään. (3) Espanja toimitti 16 päivänä toukokuuta 2012 hakemuksen EGR:n varojen ottamiseksi käyttöön yrityksen Grupo Santana ja 15 sen toimittajan ja jatkojalostajan toteuttamien työntekijävähennysten vuoksi ja täydensi hakemusta lisätiedoilla 28 päivään marraskuuta 2013 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 1 964 407 euroa. (4) EGR:stä olisi sen vuoksi otettava käyttöön varoja rahoitustuen antamiseksi Espanjan hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Euroopan globalisaatiorahastosta otetaan käyttöön 1 964 407 euroa maksusitoumusmäärärahoina ja maksumäärärahoina osana varainhoitovuotta 2014 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 347, 20.12.2013, s. 884. [2] EUVL L 406, 30.12.2006, s. 1. [3] Santana Motor S.A.U.; Santana Motor Andalucía S.L.U. ja Santana Militar S.L.U. [4] Asetuksen (EY) N:o 1927/2006 3 artiklan kolmannen kohdan mukaisesti. [5] Euroopan autonvalmistajien yhdistys – ACEA (http://www.acea.be/news/news_detail/vehicle_production_on_recovery_path_in_2010/). [6] Organisation Internationale des Constructeurs d’Automobiles – OICA (www.oica.net). [7] EGF/2007/002 FR Peugeot’n alihankkijat KOM(2007) 415; EGF/2008/002 ES Delphi KOM(2008) 547 ja EGF/2008 ES Castilla y León & Aragón KOM(2009) 150. [8] http://ec.europa.eu/enterprise/sectors/automotive/files/cars-21-final-report-2012_en.pdf [9] Säännöllisesti päivitettävä luettelo hakemuksista: http://ec.europa.eu/social/main.jsp?catId=326&langId=fi ks. kohta ”Asiakirjoja” (Yhteenveto EGR-hakemuksista). [10] Azucareras Reunidas de Jaen S.A. on juurikassokerin tuottaja, joka on viime vuosina valmistanut myös biodieseliä rypsiöljystä, palmuöljystä, soijapavuista ja auringonkukkaöljystä. [11] Linaresin tulevaisuutta koskeva suunnitelma. [12] Kunnostamisen jälkeen entinen Santanan yrityspuisto muutti nimensä Linaresin yrityspuistoksi. [13] Ammattitaitotodistuksesta ilmenee, että ammattikuljettaja on suorittanut direktiivin 2003/59/EY mukaiset kurssit ja testit. [14] Työsopimuksen mukainen vuosipalkka jaetaan Espanjassa neljääntoista yhtä suureen osaan. Kaksitoista osaa maksetaan kuukausittain, ja 13. ja 14. osa maksetaan takautuvasti kesäkuussa ja joulukuussa kuukausipalkan lisäksi. [15] EUVL C 373, 20.12.2013, s. 1. [16] EUVL L 406, 30.12.2006, s. 1. [17] EUVL C 373, 20.12.2013, s. 1. [18] EUVL C […], […], s. […]. [19] EUVL L 347, 20.12.2013, s. 884.